Til Høringsparter

**Høringsbrev**

Arbejdstilsynet vedlægger udkast til ændring af bekendtgørelse om hvileperiode og fridøgn mv.

Udkastet indeholder et forslag til en ny § 29 a, hvorefter reglerne kan fraviges for personer, der arbejder i eget hjem, og som yder personlig hjælp, pleje eller støtte til personer, som de er pårørende til og deler hustand med.

Det er desuden en forudsætning for fravigelse af reglerne, at den ansatte er udpeget til at udføre opgaverne af den eller de personer, som modtager hjemmepleje, og at dette sker i henhold til reglerne om social service.

Forslaget skyldes, at personer, der er ansat af kommunerne til at arbejde som hjemmeplejere for personer, som de er pårørende til, og som de deler husstand med, kan have vanskeligt ved at overholde kravene om 11 timers sammenhængende hvil i døgnet og et ugentligt fridøgn. Der er ofte tale om en ansættelse, hvor familiemedlemmet udpeges som eneste hjælper, idet de, der modtager hjælpen, typisk ikke ønsker, at andre yder hjælpen.

Eventuelle bemærkninger til udkast til bekendtgørelsesændringer bedes sendt til mailadressen [jb@at.dk](mailto:jb@at.dk) **senest den 19. juni 2024.**

Venlig hilsen

Jeanne Borgqvist